b'\n_START_ARTICLE_\nFranz Josef Strau\xc3\x9f\n_START_SECTION_\nLevned\n_START_PARAGRAPH_\nFranz Josef Strau\xc3\x9f blev f\xc3\xb8dt den 6. september 1915 som andet barn af slagteren Franz Josef Strau\xc3\x9f (1875\xe2\x80\x931949) og hans frue Walburga (1877\xe2\x80\x931962). Familien boede siden 1904 i bydelen Maxvorstadt i M\xc3\xbcnchen og var katolsk, monarkistisk og antipreussisk. Franz Josef Strau\xc3\x9f\xc2\xa0sen. var i mange \xc3\xa5r medlem af Bayerische Volkspartei. Familien Strau\xc3\x9f gik ind for at Bayern skulle udtr\xc3\xa6de af det tyske rige._NEWLINE_P\xc3\xa5 grund af sine us\xc3\xa6dvanligt gode resultater i skolen blev unge Franz Josef erkl\xc3\xa6ret egnet til gymnasiet, selv om familien ikke tilsluttede sig nationalsocialisterne._NEWLINE_Efter at han havde f\xc3\xa5et den bedste studentereksamen i Bayern siden 1910 kunne Strau\xc3\x9f i 1935 p\xc3\xa5begynde sine studier i antropologi og historie ved universitetet i M\xc3\xbcnchen. I f\xc3\xb8rste omgang blev han n\xc3\xa6gtet optagelse fordi han ikke var medlem af nogen nazi-organisation, men en klage fra hans tidligere l\xc3\xa6rer og tutor f\xc3\xb8rte til at han alligevel blev optaget. Senere meldte han sig ind i den katolske studenterforening Tuiskonia i M\xc3\xbcnchen._NEWLINE_I sin fritid dyrkede han cykelsport, og i 1934 blev han sydtysk mester i cykling p\xc3\xa5 landevej. I 1935 fik han et stipendiat fra Stiftung Maximilianeum. Strau\xc3\x9f blev i 1937 medlem af det nazistiske lastbilchauff\xc3\xb8rforbund (NSKK), og sekret\xc3\xa6r i forbundets lokalafdeling. Senere var han medlem af det nazistiske studenterforbund NSDStB._NEWLINE_Den 4. juni 1957 giftede han sig i klosterkirken i Rott am Inn med Marianne Zwicknagl. De fik 3 b\xc3\xb8rn sammen, s\xc3\xb8nnerne Max (f\xc3\xb8dt 24. maj 1959) og Franz Georg (f\xc3\xb8dt 5. maj 1961) og datteren Monika (f\xc3\xb8dt 2. juli 1962).\n_START_SECTION_\nI krigen\n_START_PARAGRAPH_\nStrau\xc3\x9f blev i 1939 indkaldt til milit\xc3\xa6rtjeneste, men kunne derefter forts\xc3\xa6tte sine studier, som han afsluttede den 1. april 1941 med en Zweiten Staatsexamen f\xc3\xbcr das H\xc3\xb6here Lehramt, hvilket vil sige at han m\xc3\xa5tte undervise i gymnasiet. Han gik i gang med at skrive en doktorafhandling, men den br\xc3\xa6ndte i 1944. Efter at han midlertidigt havde v\xc3\xa6ret assistent ved det antropologiske og gammelhistoriske seminar p\xc3\xa5 Universitetet i M\xc3\xbcnchen blev han den 16. april 1941 igen indkaldt til milit\xc3\xa6rtjeneste, og deltog i angrebet p\xc3\xa5 Sovjetunionen den 22. juni 1941. Den 30. juni fandt han i Lemberg (Lwow) ligene af talrige fanger, som var blevet myrdet af det hemmelige sovjetiske politi NKWD inden de trak sig tilbage. Oplevelserne i krigen, massakrer beg\xc3\xa5et af den R\xc3\xb8de H\xc3\xa6r p\xc3\xa5 civile ukrainere og mordet p\xc3\xa5 tusinder af j\xc3\xb8der beg\xc3\xa5et af tyske indsatsgrupper pr\xc3\xa6gede ham dybt, som han senere skrev i sine erindringer. _NEWLINE_Efter at have afsluttet sine studier slog Franz Josef Strau\xc3\x9f ind p\xc3\xa5 en embedsmandskarriere. S\xc3\xa5ledes blev han den 8. april 1942 med virkning fra 1. maj udn\xc3\xa6vnt til "au\xc3\x9ferplanm\xc3\xa4\xc3\x9figen Beamten". Han blev igen sendt til \xc3\x98stfronten hvor han fik forfrysninger i Slaget om Stalingrad og blev evakueret med fly. Den 20. april 1943 blev han udn\xc3\xa6vnt til adjunkt ved Oberschule f\xc3\xbcr Jungen p\xc3\xa5 Damenstiftstra\xc3\x9fe i M\xc3\xbcnchen._NEWLINE_Som premierl\xc3\xb8jtnant blev han chef for stabsbatteriet og Offizier f\xc3\xbcr wehrgeistige F\xc3\xbchrung p\xc3\xa5 Flak-Skolen i Altenstadt. Hans efterf\xc3\xb8lger blev i 1944 Hans Hellmut Kirst.\n_START_SECTION_\nUmiddelbare efterkrigstid\n_START_PARAGRAPH_\nVed krigens slutning kom Strau\xc3\x9f i krigsfangenskab, men blev allerede i 1945 kategoriseret som politisk ubelastet. En amerikansk soldat med tyske r\xc3\xb8dder fik ham inddraget i overs\xc3\xa6ttelsesarbejde, p\xc3\xa5 grund af hans kendskab til engelsk. Af den amerikanske bes\xc3\xa6ttelsesmagt blev han udn\xc3\xa6vnt til stedfortr\xc3\xa6dende Landrat i Landkreis Schongau. _NEWLINE_I 1946 var han med til at grundl\xc3\xa6gge kredsforeningen for CSU i Schongau og blev valgt til Landrat i Schongau. Fra 1948 var Strau\xc3\x9f medlem af Erhvervsr\xc3\xa5det for den amerikanske og britiske bes\xc3\xa6ttelseszone (Bizonen) i Frankfurt am Main og i 1949 blev han af Hans Ehard udn\xc3\xa6vnt til den f\xc3\xb8rste generalsekret\xc3\xa6r for CSU.\n_START_SECTION_\nStrau\xc3\x9f i Forbundsdagen\n_START_PARAGRAPH_\nStrau\xc3\x9f blev medlem af den tyske Forbundsdag ved det f\xc3\xb8rste valg i 1949 og sad der indtil den 29. november 1978 og igen en periode i 1987. Han var valgt i valgkredsen Weilheim i Oberbayern._NEWLINE_Fra 1949 til han blev minister var han n\xc3\xa6stformand i CDU/CSU-Fraktionen i Forbundsdagen._NEWLINE_Strau\xc3\x9f var en begavet taler. Hans debatindl\xc3\xa6g i den tyske Forbundsdag og i den bayriske Landdag var ber\xc3\xb8mte og berygtede. Legendariske var hans dueller i Forbundsdagen med den dav\xc3\xa6rende formand for SPD-fraktionen Herbert Wehner._NEWLINE_I den f\xc3\xb8rste valgperiode (1949\xe2\x80\x931953) var Strau\xc3\x9f formand for Forbundsdagens udvalg for ungdomsforsorg og fra den 19. juli 1952 desuden formand for udvalget for Sp\xc3\xb8rgsm\xc3\xa5l om den europ\xc3\xa6iske sikkerhed. Dermed var han den yngste udvalgsformand i Forbundsdagen. _NEWLINE_I 1952 blev han valgt til n\xc3\xa6stformand for CSU._NEWLINE_I 1952 var Strau\xc3\x9f med i en gruppe p\xc3\xa5 34\xc2\xa0medlemmer af CDU/CSU-fraktionen (herunder Theodor Blank, Heinrich von Brentano, Richard Jaeger, Kurt Georg Kiesinger, Heinrich Krone, Paul L\xc3\xbccke, Gerhard Schr\xc3\xb6der og Franz-Josef Wuermeling), som fremlagde et modforslag til den relative flertalsvalgret i Forbundsdagen og dermed truede koalisionens best\xc3\xa5en.\n_START_SECTION_\nStrau\xc3\x9f som oppositionspolitiker\n_START_PARAGRAPH_\nDa den socialliberale koalision dannede regering i 1969 m\xc3\xa5tte unionspartierne g\xc3\xa5 i opposition. Strau\xc3\x9f udviklede sig til en ind\xc3\xa6dt kritiker af Forbundskansler Willy Brandt politik overfor \xc3\x98stblokken. Aftalerne med Sovjetunionen og Polen i 1970 og aftalen med DDR i 1972 afviste han pure, i det han s\xc3\xa5 dem som svaghed overfor de sovjetiske \xc3\xb8nsker om at dominere verden. _NEWLINE_Fra 1971 til 1978 var han erhvervs- og finanspolitisk ordf\xc3\xb8rer for CDU/CSU-Fraktionen i Forbundsdagen. I f\xc3\xb8rst Rainer Barzels (1972) og senere Helmut Kohls (1976) skyggekabinetter var Strau\xc3\x9f udset til at v\xc3\xa6re finansminister. I 1974 fremlagde han i en tale den s\xc3\xa5kaldte Sonthofen-strategien, hvor han med henblik p\xc3\xa5 en forventet katastrofal udgang p\xc3\xa5 regeringens politik kr\xc3\xa6vede en kompromisl\xc3\xb8s konfrontation.  _NEWLINE_I 1975 m\xc3\xb8dtes Strau\xc3\x9f som den f\xc3\xb8rste vesttyske politiker p\xc3\xa5 eget initiativ med den kinesiske partichef Mao Zedong. Det foregik den 16. januar 1975, hvor han under et bes\xc3\xb8g i Kina blev modtaget til en samtale.  _NEWLINE_I en tale ved det politiske askeonsdags arrangement i 1975 beskyldte Strau\xc3\x9f den SPD-ledede regering for at have for\xc3\xa5rsaget en sostald uden lige. Det f\xc3\xb8rte til en strid ved retten mellem ham og SPD\'s formand, den tidligere kansler Willy Brandt. CSU indhentede sprogvidenskabelige udsagn hvorefter begreber s\xc3\xa5som grov og landlig ikke kunne karakteriseres som strafbare, og sagen blev indstillet.  _NEWLINE_Efter at unionspartierne sn\xc3\xa6vert havde tabt valget i 1976 opsagde han gruppef\xc3\xa6llesskabet med CDU og planlagde at udvide CSU til at v\xc3\xa6re et landsd\xc3\xa6kkende parti for at forbedre unionspartiernes chancer. Efter en masse diskussioner blev den tanke opgivet.  _NEWLINE_I 1977 rejste Strau\xc3\x9f til Chile, hvor han udtalte sig om det dav\xc3\xa6rende milit\xc3\xa6rdiktatur under Augusto Pinochet. Strau\xc3\x9f kr\xc3\xa6vede "yderligere demokratisering", hvilket kunne udl\xc3\xa6gges som om Chile under Pinochet allerede delvis var et demokrati. I Santiago de Chile blev Strau\xc3\x9f tildelt et \xc3\xa6resdoktorat i retsvidenskab. I forbindelse med denne rejse bes\xc3\xb8gter han ogs\xc3\xa5 Colonia Dignidad, en koloni med over 200 udvandrede tyskere med st\xc3\xa6rke personlige og finansielle b\xc3\xa5nd til Bayern, samt t\xc3\xa6tte kontakter til f\xc3\xb8rende personligheder i den chilenske junta. I 1980\'erne indledte det tyske retsv\xc3\xa6sen en unders\xc3\xb8gelse af lederen af kolonien, hvilket i 2005 f\xc3\xb8rte til at han af de chilenske myndigheder blev d\xc3\xb8mt for overtr\xc3\xa6delser af menneskerettighederne og misbrug af b\xc3\xb8rn.  _NEWLINE_I 1980 gennemtvang Strau\xc3\x9f, at han blev kanslerkandidat for unionspartierne frem for den af Helmut Kohl foretrukne kandidat, ministerpr\xc3\xa6sident Ernst Albrecht fra Niedersachsen. Dermed blev han udfordrer til Forbundskansler Helmut Schmidt fra SPD. CDU og CSU fik et d\xc3\xa5rligere resultat end ved valget i 1976, og Strau\xc3\x9f blev ikke kansler.  _NEWLINE_Strau\xc3\x9f vakte opsigt da han under en kriseforhandling i Bonn, i forbindelse med Rote Armee Fraktions bortf\xc3\xb8relse af arbejdsgiverformanden Hanns-Martin Schleyer, kr\xc3\xa6vede at staten skulle holde RAF terrorister som gidsler og i givet fald skyde dem.\n_START_SECTION_\nStrau\xc3\x9f som ministerpr\xc3\xa6sident i Bayern\n_START_PARAGRAPH_\nI 1978 tr\xc3\xa5dte Strau\xc3\x9f ud af Forbundsdagen og blev den 7. november valgt som efterf\xc3\xb8lger af Alfons Goppel som Bayerns ministerpr\xc3\xa6sident.  Fra 1978 og til sin d\xc3\xb8d var Strau\xc3\x9f medlem af landdagen i Bayern. I hans regeringstid, og dermed under hans politiske ledelse, blev der blandt andet igangsat og f\xc3\xa6rdiggjort v\xc3\xa6sentlige dele af den af milj\xc3\xb8politikere bek\xc3\xa6mpede Main-Donau-kanal. Den endelige f\xc3\xa6rdigg\xc3\xb8relse af projektet i 1992 n\xc3\xa5ede Strau\xc3\x9f dog ikke at opleve. _NEWLINE_Tyve \xc3\xa5r efter Fibag-aff\xc3\xa6ren gennemf\xc3\xb8rte Strau\xc3\x9f en tilsvarende operation sammen med Walter Sch\xc3\xb6ll, lederen af et reklamebureau. Strau\xc3\x9f\' kone Marianne havde i en anden sag, uden godkendelse fra CSU, adgang til nogle s\xc3\xa6rkonti, som blev f\xc3\xb8rt sammen med CSU. Partiet \xc3\xb8konomiansvarlige kendte til dette, men konstaterede at pengene ikke var blevet r\xc3\xb8rt. Form\xc3\xa5let med disse konti er aldrig blevet opklaret. _NEWLINE_I 1983 var det Strau\xc3\x9f som trak i tr\xc3\xa5dene bag en milliardkredit til DDR, og det gav anledning til ophidselse i egne r\xc3\xa6kker. Det endte med at nogle medlemmer br\xc3\xb8d ud og under ledelse af Franz Handlos dannede partiet Die Republikaner._NEWLINE_Strau\xc3\x9f f\xc3\xb8rte som bayrisk ministerpr\xc3\xa6sident sin egen udenrigspolitik og plejede gode forbindelser med s\xc3\xa5vel Paraguays diktator Alfredo Stroessner, Sydafrikas pr\xc3\xa6sident Pieter Willem Botha foruden DDR. Et s\xc3\xa6rligt venskab plejede han med pr\xc3\xa6sidenten for Togo, Gnassingb\xc3\xa9 Eyad\xc3\xa9ma, sammen med hvem han grundlagde Bayerisch-Togoische Gesellschaft. I oktober 1987 gennemf\xc3\xb8rte han endnu en rejse til Kina. _NEWLINE_Den 31. december 1987 fl\xc3\xb8j den entusiastiske hobby-pilot Strau\xc3\x9f sammen med partivenner med en Cessna Citation II 151 til et ikke bekendtgjort bes\xc3\xb8g i Moskva, hvor han havde en 2\xc2\xbd time lang samtale med Mikhail Gorbatjov. I midten af 1988 slog han til lyd for at flybenzin skulle v\xc3\xa6re afgiftsfri, men det forslag fik han ikke gennemf\xc3\xb8rt. _NEWLINE_Fra 1. november 1983 til 31. oktober 1984 var Strau\xc3\x9f pr\xc3\xa6sident for Forbundsr\xc3\xa5det.\n_START_SECTION_\nD\xc3\xb8d og bis\xc3\xa6ttelse\n_START_PARAGRAPH_\nStrau\xc3\x9f ankom den 1. oktober 1988 med helikopter fra M\xc3\xbcnchen for at deltage i en hjortejagt i Regensburg. Under jagten faldt han ned fra sit stade, og blev her fundet af andre deltagere i jagten. Han blev indlagt p\xc3\xa5 sygehuset i Regensburg, men to dage senere opgav l\xc3\xa6gerne at redde hans liv. _NEWLINE_Allerede dagen efter defilerede flere tusinde forbi hans b\xc3\xa5re i hospitalets kapel. Den 5. oktober blev kisten flyttet til M\xc3\xbcnchen, hvor der samme dag blev holdt en mindeh\xc3\xb8jtidelighed i Landdagen. Den 7. oktober blev han bisat fra M\xc3\xbcnchens Frauenkirche af kardinal Friedrich Wetter. H\xc3\xb8jtideligheden blev transmitteret til Marienplatz, hvor over 15.000 mennesker deltog. Derefter fulgte en h\xc3\xb8jtidelighed p\xc3\xa5 kongeslottet i M\xc3\xbcnchen. Seks heste trak herefter lavetten d\xc3\xa6kket af det bayriske flag fra slottet over Odeonplatz og Ludwigstra\xc3\x9fe til Siegestor. _NEWLINE_S\xc3\xb8rgetoget blev fulgt af over 100.000 og er det st\xc3\xb8rste i byen M\xc3\xbcnchens historie. Bis\xc3\xa6ttelsen foregik senere under ledelse af den senere pave Benedikt XVI, Joseph Kardinal Ratzinger, i familiegraven i Rott am Inn under overv\xc3\xa6relse af den n\xc3\xa6rmeste familie.'